แนวใคร แนวมันโมนิก้าและทีมงาน
ประเด็นที่ทำให้มีการถกเถียงกันมากในช่วงที่ตลาดหุ้นแกว่งตัวลบๆ บวกๆ คงเป็นหุ้นรายตัวที่ขยับขึ้นอย่างร้อนแรง พร้อมกับมีข่าวแว่วมาแต่ไกลว่า พ้นจุดต่ำสุดแล้ว กำลังมีพาร์ทเนอร์ใหม่ เตรียมจะซื้อกิจการเพิ่ม หรือแม้แต่เรื่องเพิ่มทุน ล้วนเป็นเรื่องที่ส่งผลกระทบต่อหุ้นตัวนั้นเต็มๆ “โมนิก้า” ถึงอยากให้นักลงทุนไหลตามน้ำให้เป็น เพราะบางเรื่องไม่สามารถเสียเวลาไปนั่งคิดนะซี
17 เม.ย. 2558

ประเด็นที่ทำให้มีการถกเถียงกันมากในช่วงที่ตลาดหุ้นแกว่งตัวลบๆ บวกๆ คงเป็นหุ้นรายตัวที่ขยับขึ้นอย่างร้อนแรง พร้อมกับมีข่าวแว่วมาแต่ไกลว่า พ้นจุดต่ำสุดแล้ว  กำลังมีพาร์ทเนอร์ใหม่ เตรียมจะซื้อกิจการเพิ่ม หรือแม้แต่เรื่องเพิ่มทุน ล้วนเป็นเรื่องที่ส่งผลกระทบต่อหุ้นตัวนั้นเต็มๆ “โมนิก้า” ถึงอยากให้นักลงทุนไหลตามน้ำให้เป็น เพราะบางเรื่องไม่สามารถเสียเวลาไปนั่งคิดนะซี
*เหมือนกับกรณีที่ดัชนีแกว่งตัวไปมาที่บริเวณ 1,500 จุดก่อนหน้านี้ “โมนิก้า” ขอพูดหน่อยเถอะว่า ดัชนีวนเวียนไปมาบริเวณนี้เป็นเดือน แต่หุ้นบางตัวก็ให้ผลตอบแทนสูงถึง 10% ขณะที่ล่าสุดดัชนีวนเวียนอยู่ที่ระดับ 1,420 จุด หุ้นบางตัวยังให้ผลตอบแทนขั้นต่ำ 5% เดี๊ยนถึงไม่อยากเสียเวลาคิดในเรื่องที่ไม่เป็นเรื่อง เพราะมันไม่ช่วยให้การลงทุนในวันถัดไปไหลรื่นนั่นเอง
*สำหรับสถานการณ์ของตลาดหุ้นวานนี้กลับดีขึ้นอย่างน่าใจหาย  “โมนิก้า” ถึงพยายามให้นักลงทุนยอมรับข้อเท็จจริงเกี่ยวกับปัจจัยพื้นฐานหนุนสุดตัว หุ้นมักปรับตัวขึ้นไปหาจุดดังกล่าวเป็นประจำ และยอมรับข้อเท็จจริงเกี่ยวกับคำว่า “overvalue” เพื่อกำหนดจุดช้อนซื้อหุ้นได้ “ถูกที่ ถูกเวลา” เพราะรูปแบบการเข้าลงทุนนับจากนี้จะเป็นลักษณะจับจังหวะซื้อหุ้นและขายหุ้นเป็นหลักนะจะบอกให้
*ถามว่า นักลงทุนรายย่อยควรทำตัวอย่างไรในช่วงนี้ “โมนิก้า” ขอตอบว่า ให้นักลงทุนทุกกลุ่มหาจังหวะทยอยเก็บหุ้นเป้าหมายไปเรื่อยๆ เพราะอาจารย์ทุกสำนักที่คลุกคลีอยู่ในวงการตลาดหุ้นพูดในทำนองเดียวกันว่า เดี๋ยวราคาหุ้นก็วิ่งขึ้นมารับปัจจัยพื้นฐานเองแหละ!!..โดยสูตรสำเร็จของการเข้าลงทุนในช่วงตลาดหุ้นพักฐานก็คือ “ซอยหุ้นใหญ่ เน้นหุ้นเล็ก” ซึ่งมีความหมายว่า “หุ้นใหญ่จะย่ำฐานอยู่กับที่ หากจะเข้าเก็บต้องซอยเม็ดเงินให้น้อยลง ส่วนหุ้นขนาดเล็กที่โผล่ขึ้นมาปรูดปร๊าด  น่าจะหาจังหวะเล่นตามน้ำหนักๆ สักไม้สองไม้” นะคะ
*โดยเฉพาะในรายของ TMILL “โมนิก้า” ถือเป็นหุ้นต้นแบบของการเล่นเก็งกำไร และการซื้อลงทุนอย่างแท้จริง ผสมผสานกับวอลุ่มซื้อที่อัดแน่นเข้ามาตลอดเวลา ยิ่งทำให้ตัวดิฉันค่อนข้างมั่นใจว่า “นี่คือหุ้นทีเด็ด” ตัวนักลงทุนถึงต้องถามตัวเองเป็นลำดับแรกว่า พร้อมลุยไหม??..หากคิดว่า ไม่มีอะไรเลวร้ายกว่าที่เป็นอยู่ ก็ขอแนะนำนักลงทุนให้เล่นตามน้ำไปเรื่อยๆ นะจะบอกให้
*เช่นเดียวกับในรายของหุ้นพลังงานไฟฟ้า CYBER เดี๊ยนยืนยันมาแต่ไหน แต่ไรว่า เหมาะแก่การเล่นเก็งกำไรมากที่สุด เพราะองค์ประกอบต่างๆ ค่อนข้างเอื้อไปในทาง “เข้าเร็ว ออกเร็ว” ..แถมบรรดาแมงลือพูดกันเป็นเสียงเดียวกันว่า โอกาสแบบนี้..มีไม่บ่อย จึงไม่มีความจำเป็นต้องคิดอะไรมากมาย เพราะคิดมากทีไร ตกขบวนรถด่วนเป็นประจำทุกปี..ทราบแล้วช่วยบอกต่อด้วยค่ะ
*ตรงกันข้ามกับหุ้นเก็งกำไรยอดนิยมชั้นเลิศอย่าง SANKO อาจออกอาการสวิงสวายมากเกินไปก็จริง แต่อย่าลืมว่า หุ้นเหล่านี้ยังมีสตอรี่เด็ดๆ ไว้รอเสริฟนักลงทุนรายย่อยขาประจำเหมือนเดิมทุกประการ “โมนิก้า” ถึงอยากให้นักลงทุนที่ยังพอมีเวลาเทรดหุ้น น่าจะหาจังหวะโยนหุ้นสักรอบสองรอบเพื่อหาค่าเดินทาง งานนี้เน้นแค่เรื่องข่าวเม้าท์เป็นหลัก เพราะรู้กันอยู่แล้วว่า พื้นฐานไม่เอื้อนะซี
*ส่วนในรายของ PLANB หุ้นต่ำสิบที่เหมาะแก่การเล่นเก็งกำไรในยุคข่าวสารมาเร็วเคลมเร็ว “โมนิก้า” ถือเป็นทีเด็ดทีนักลงทุนต้องลองเสี่ยงดูสักตั้ง ยิ่งหุ้นกำลังพยายามทำราคาสูงสุดรอบใหม่ ยิ่งต้องเกาะกระแสเงินหมุนเวียนให้ทัน..ทั้งนี้ต้องไม่ลืมว่า อย่าหลงเชื่อไปเล่นเกมของคนอื่น แต่ควรกำหนดเป้าหมายการลงทุนให้ชัดเจน..ที่สำคัญหุ้นวิ่งขึ้นมาปิดที่ 5.05 บาท บวกไป 0.27 บาท หรือขึ้นไป 5.65% ด้วยมูลค่าการซื้อขาย 469.22 ล้านบาท คือเครื่องยืนยันหุ้นตัวนี้ได้รับการตอบรับที่ดี
*เหมือนกับหุ้นกลุ่ม ปตท. อย่าง  PTT PTTEP PTTCH TOP ล้วนเป็นกลุ่มหุ้นที่ “โมนิก้า” เคยแนะนำให้นักลงทุนชำเลืองตามองเป็นระยะๆ เพราะสเต็ปการเคลื่อนตัวของหุ้นเหล่านี้ค่อนข้างโดนใจ และยังเหมาะสำหรับนักลงทุนที่เน้นการลงทุนระยะยาว เดี๊ยนถึงไม่เคยลืมเลือนหุ้นเหล่านี้ได้สักที..ส่วนสูตรสำเร็จการลงทุนในหุ้นขนาดใหญ่ที่ใช้มาเป็นเวลานานก็คือ “ซื้อน้อยๆ แต่ซื้อนานๆ” นะจ๊ะ
*เช่นเดียวกับในรายของ TRC ราคาหุ้นพุ่งกระฉูดอย่างร้อนแรง และทำท่าจะไต่ระดับขึ้นไปเรื่อยๆ โดยได้รับแรงหนุนจากวอลุ่มการซื้อขายที่หนาแน่น “โมนิก้า” ถือเป็นอีกหนึ่งทางเลือกที่น่าสนใจไม่ใช่น้อย และที่ผ่านมาเคยทะยานขึ้นอย่างร้อนแรงมาแล้ว การขึ้นรอบนี้น่าจะใกล้เคียงกับที่ผ่านมา ล่าสุดราคาหุ้นวิ่งขึ้นมาปิดที่ 10.90 บาท บวกไป 1.55 บาท หรือขึ้นไป 16.58% ด้วยมูลค่าการซื้อขาย 332.01 ล้านบาท มันน่าสนใจจริงๆ เจ้าค่ะ
*อย่างที่เดี๊ยนเคยเชียร์ไว้ว่าหุ้นบันเทิงยุคนี้มามาแรง โดยดาวเด่นดวงใหม่ที่กำลังจะเข้าตลาด mai ในคราวนี้ ต้องยกให้ TVT  ประกาศตัวชัดเจนแล้วว่า ถือฤกษ์งามยามดีจาก AJK (อาจารย์คิม) ซึ่งใช้สูตรเด็ด 8558 ซึ่งมันหมายความว่า เทรดวันที่ 8 เดือนที่ 5 ปี 58 แต่ในระหว่างนี้ยังยุ่งอยู่กับการโรดโชว์ ซึ่งจะจบลงในวันที่ 23 เม.ย. ใครที่เป็นแฟนคลับ APM ต้องติดตามช็อตเด็ดอย่างกระชั้นชิด…ว่ากันว่า FSMART กระฉูดอย่างไร หุ้นตัวนี้กระฉูดไม่แพ้กัน..ทราบแล้วบอกต่อด้วยนะจ๊ะ